भागलपुर के सबौर में बेकाबू हाइवा ट्रक ने शुक्रवार (8 फरवरी) रात एक शख्स को कुचल दिया। नतीजतन उसकी मौके पर ही मौत हो गई। उसकी लाश भी रात साढ़े बारह बजे तक ट्रक के नीचे ही पड़ी रही। ओवर लोड ट्रक को क्रेन भी नहीं उठा पाई। बाद में जेक लगा दूसरे ट्रकों से खींच सरकाया गया। तब लड़के की लाश निकाली जा सकी। सबौर ग़ांव के गुस्साए लोगों ने खूब बवाल काटा और वहां खड़े 10 ट्रकों में तेल छिड़क आग लगा दी और घंटों हंगामा किया। ट्रकें धूं धूं कर जलने लगी। वाकए के घंटे भर बाद मौके पर पहुंची, पुलिस को देख लोग और उग्र हो गए और पुलिस पर ही रोड़े बरसाने शुरू कर दिए। एक दफा तो पुलिस बल अपने बचाव में ही लग गया। बाद में पुलिस लाईन से काफी तादाद में पुलिस बल के साथ सिटी डीएसपी शहरयार अख्तर और डीएसपी कानून व्यवस्था राजेश सिंह प्रभाकर मौके पर पहुंच हालात पर काबू पाया। 10 ट्रकों में आग लगा देने से उससे निकलने वाली लपटें अग्नि शामक दस्ते की दो गाड़ियों से काबू नहीं हो पाईं, तो पांच और गाड़ियां मंगाई गई। तब जाकर आग पर काबू पाया जा सका।